b'\n_START_ARTICLE_\nDelo (pisava)\n_START_PARAGRAPH_\n\xc4\x8casopis Delo je septembra 2005 za prikaz besedila za\xc4\x8del uporabljati pisavo Delo, ki jo je izdelal tipograf Ermin Me\xc4\x91edovi\xc4\x87. Pisava Delo je nadomestila prej\xc5\xa1no \xc4\x8drkovno dru\xc5\xbeino Times New Roman, ki je bila originalno uporabljena za istoimenski londonski \xc4\x8dasopis. Delo je do\xc5\xbeivelo \xc5\xa1e nekaj drugih oblikovalskih sprememb in postalo prvi slovenski \xc4\x8dasopis z lastno pisavo._NEWLINE_Pisava Delo je iz\xc4\x8drpen sistem \xc4\x8drkovnih vrst, ki \xc4\x8dasopisu omogo\xc4\x8da, da natisne vse, kar se natisniti da. S svojo pisavo je Delo dobilo ve\xc4\x8djo prepoznavnost.\n_START_SECTION_\nLastnosti in uporaba pisave\n_START_PARAGRAPH_\n\xc4\x8crkovna dru\xc5\xbeina Delo je sestavljena iz 32 \xc4\x8drkovnih vrst, ki so namenjene za prikaz naslovov, podnaslov, besedila v stolpcih \xe2\x80\xa6 Podobno kot pri Times New Roman se imenujejo Delo Text, Delo Naslov, Delo Sans, Delo Rubrika in Delo Borza. Vsaka \xc4\x8drkovna vrsta je sestavljena iz 347 znakov in ima 1525 kerning parov. Kerning parov ne uporabljajo, \xc4\x8deprav jih je tipograf na to velikokrat opozoril._NEWLINE_Pisava ima oblikovane tudi ligature, vendar jih tehni\xc4\x8dni uredniki \xc4\x8dasopisa Delo zaradi nesamodejnega vstavljanja uporabljajo le ob\xc4\x8dasno, pa \xc5\xa1e to le v naslovih._NEWLINE_Ermin Me\xc4\x91edovi\xc4\x87 je pisavo oblikoval s spodobnim naborom razli\xc4\x8dno oblikovanih \xc5\xa1tevilk. Tako ima pisava Delo \xc5\xa1tevilke za postavljanje v navadnem besedilu \xe2\x80\x93 renesan\xc4\x8dne arabske \xc5\xa1tevilke, za postavljanje v besedilu v verzalkah \xe2\x80\x93 navadne arabske \xc5\xa1tevilke ter za besedilo v kapitelkah. Poleg tega ima skoraj vsak nabor \xc5\xa1tevilk \xc5\xa1e razli\xc4\x8dico za postavljanje v tabelah._NEWLINE_Upo\xc5\xa1tevane so zna\xc4\x8dilnosti slovenskega jezika, ki se pojavljajo v obliki ve\xc4\x8djega \xc5\xa1tevila \xc4\x8drkovnih kombinacij in zvez, zaradi \xc4\x8desar ima pisava bolj\xc5\xa1o \xc4\x8ditljivost. Delo je s svojo pisavo dobilo ve\xc4\x8djo prepoznavnost.\n_START_SECTION_\nZo\xc5\xbeanje \xc4\x8dasopisa\n_START_PARAGRAPH_\nV sredini januarja 2008 je Delo zopet do\xc5\xbeivelo oblikovalsko prenovo. Preoblikovanje \xc4\x8dasopisa je bilo zaupano agenciji Arih (kreativni direktor Igor Arih in umetni\xc5\xa1ki direktor Loni Jovanovi\xc4\x87). \xc4\x8casopis so zo\xc5\xbeali za \xc5\xa1tiri centimetre po vsaki strani, delno pa so se spremenile tudi 3 \xc4\x8drkovne vrste, ki so bile prav tako zo\xc5\xbeane. Nove \xc4\x8drkovne vrste se imenujejo DeloNaslov Narrow, DeloKult in Delo Sans Condensed Demi. Namesto DeloNaslov Narrow so hoteli prvotno uporabiti DeloNaslov Condensed, vendar je izgledalo preozko.\n_START_SECTION_\nBrumnovo priznanje\n_START_PARAGRAPH_\nFundacija Brumen je na 2. bienalu vidnih sporo\xc4\x8dil Slovenije v kategoriji \xc4\x8drkovnih vrst podelila Brumnovo priznanje Erminu Me\xc4\x91edovi\xc4\x87u za izjemen dose\xc5\xbeek, oblikovanje dru\xc5\xbeine \xc4\x8drkovnih vrst za osrednji slovenski \xc4\x8dasopis._NEWLINE_Po na\xc5\xa1em mnenju je navidez preprosta, a izredno lepo uravnote\xc5\xbeena dru\xc5\xbeina \xc4\x8drkovnih vrst iz\xc4\x8drpen sistem, ki \xc4\x8dasopisu omogo\xc4\x8da, da natisne vse, kar se natisniti da. Poleg tega posamezne \xc4\x8drkovne vrste niso preve\xc4\x8d homogene, kot to pogosto vidimo pri \xc4\x8drkovnih dru\xc5\xbeinah, temve\xc4\x8d ima vsaka samosvoje zna\xc4\x8dilnosti, kljub temu pa vse skupaj delujejo kot dru\xc5\xbeina._NEWLINE_\xe2\x80\x93 poro\xc4\x8dilo \xc5\xbeirije\n_START_SECTION_\nMo\xc5\xbena prodaja FontShopu\n_START_PARAGRAPH_\nZa nakup \xc4\x8drkovne dru\xc5\xbeine Delo se je zanimal Erik Spiekermann, soustanovitelj FontShopa, da bi pisavo lahko prodajal prek te (spletne) tipografske trgovine. Do odkupa pisave ni pri\xc5\xa1lo, ker ima \xc4\x8dasopisna hi\xc5\xa1a Delo eksluzivno pravico do petletne uporabe, vendar jo namerava Ermin Me\xc4\x91edovi\xc4\x87 po koncu tega obdobja dopolniti in kot ponudbo poslati Eriku Spiekermannu.'